Ο  **Βιντσέντζο Γκαλλίνα** (*Vincenzo Gallina*, Ραβέννα Ιταλίας, 1795 - Χαλέπι Συρίας, 1842), ή και **Βικέντιος Γκαλλίνα** ή **Βικέντιος Γαλλίνας**, ήταν Ιταλός καρμπονάρος, φιλέλληνας που συμμετείχε στη συγγραφή του πρώτου Συντάγματος της Ελλάδος κατά τη διάρκεια της Α' Εθνοσυνέλευσης της Επιδαύρου.

Η ζωή του
---------

Ο Γκαλλίνα ήταν από τη Ραβέννα και αναφέρεται ως φιλελεύθερος δικηγόρος ή έμπορος («negoziante»). Συμμετείχε στην επανάσταση των Καρμπονάρων στη Ραβέννα και αναφέρεται από τα αρχεία της Αυστριακής Αστυνομίας το 1821 ως ένας από τους τέσσερις που αποτελούσαν το Consiglio Supremo Carbonico nelle Romagne και αργότερα ότι επιτρεπόταν να ξαναμπεί στο κράτος με όρο να εμφανίζεται κάθε 24 ώρες στις αρχές. Ο Λόρδος Βύρων τον αναφέρει σε επιστολή του στις αρχές του 1821 σαν έναν από τους αρχηγούς που συντόνιζε ο Κόμης Πιέτρο Γκάμπα. Μετά τις ταραχές της επανάστασης των Καρμπονάρων το 1821 εξορίστηκε και πήγε στην Ελλάδα με τον Λόρδο Βύρωνα και τον Κόμη Πιέτρο Γκάμπα (Conte Pietro Gamba), φίλο του Λόρδου Βύρωνα και φίλο και συναγωνιστή του ίδιου του Γκαλλίνα ο οποίος είχε και αυτός εξοριστεί. Μετά την Ελλάδα πήγε στην Αίγυπτο και τελικά στη Συρία όπου πέθανε στην πρωτεύουσά της Χαλέπι το 1842, σε ηλικία 47 ετών.

Ο Γκαλλίνα στην Ελλάδα: Συμμετοχή στη συγγραφή του πρώτου Συντάγματος της Ελλάδος
---------------------------------------------------------------------------------

Είχε έλθει στην Ελλάδα κατά την Επανάσταση του 1821 και συμμετείχε μαζί με τον Αλέξανδρο Μαυροκορδάτο και τον Θεόδωρο Νέγρη στη συγγραφή του πρώτου Συντάγματος της Ελλάδας, με τίτλο «Προσωρινόν Πολίτευμα της Ελλάδος», που ψηφίστηκε την 1 Ιανουαρίου 1822 στην Α' Εθνοσυνέλευση Επιδαύρου, έχοντας μαζί του κείμενα Ευρωπαϊκών Συνταγμάτων

Ο Τόμας Γκόρντον (Thomas Gordon) αναφέρει ότι το Σύνταγμα του 1821 γράφηκε κυρίως από έναν Ιταλό ονόματι Gallina, ενώ ο Ειρηναίος Θείρσιος, δίνει μια περιγραφή του: «ένας τέτοιος» (από τους φιλέλληνες που συμβουλεύονταν οι Έλληνες) «ήταν και ένας Ιταλός ονόματι Γκαλλίνα που είχε φέρει στην Ελλάδα ένα βιβλίο που περιείχε τα πιο μοντέρνα συντάγματα. Ήταν ένας θησαυρός που ο ιδιοκτήτης του δεν τον αποχωριζόταν ποτέ, ένα μαντείο που συμβουλευόταν και με τη βοήθεια του οποίου κατάφεραν να εγκαθιδρύσουν στην Ελλάδα ένα σύστημα που...»

Ο Νικόλαος Σπηλιάδης συγγραφέας και πολιτικός της νεοσύστατης Ελλάδας που πήρε μέρος σε πολλές εθνοσυνελεύσεις, αναφέρει στα απομνημονεύματά του: «Οι συντάξαντες το σύνταγμα αυτό ήσαν ο Αλεξ. Μαυροκορδάτος, Θ. Νέγρης, Π. Πατρών Γερμανός, Αθ. Κανακάρης, Π. Νοταράς, Ιω. Ορλάνδος, Αναγ. Μοναρχίδης, Π.Σ. Ομηρίδης, Γ. Αινειάν, Δρόσος Μανσώλας, Ιω. Κωλλέτης και Φ. Καραπάνος, ωδηγήθησαν δε εις την σύνταξιν αυτού από τον φιλέλληνα Βικέντιον Γαλλίναν» και σε σημείωση λέγει: «άνευ του Γαλλίνα, οι πλειότεροι νομοθέται δεν ήσαν ικανοί να νομοθετήσωσι διότι εστερούντο τοιούτων γνώσεων πολιτείας, και τις εξ'αυτών ηρώτα ποιόν εκ των δύο σωμάτων είναι ο βασιλεύς, και δυσηρεστείτο διότι έγεινεν ο Μαυροκορδάτος βασιλεύς».

Το 1835 έλαβε Αργυρό νόμισμα από το κράτος σε αναγνώριση της συνεργασίας του στη σύνταξη του Συντάγματος της Επιδαύρου.

Άλλες πληροφορίες
-----------------

Το όνομά του έχει δοθεί σε δρόμο στη Ραβέννα της Ιταλίας.

Αναφορές
--------

1. ↑  (Αγγλικά) *Lord Byron and his Times*. ViGalli1842. Ανακτήθηκε στις 9  Οκτωβρίου 2017.
2. 1 2 3  Via Gallina Vincenzo Αρχειοθετήθηκε 2006-06-06 στο Wayback Machine. Odonomastica Comune Ravenna, Σύντομο βιογραφικό από τον κατάλογο των ονομασιών των δρόμων της Ραβέννα της Ιταλίας
3. ↑  «RIASSUNTO ANNI 1815-1818». Αρχειοθετήθηκε από το πρωτότυπο στις 19 Μαΐου 2010. Ανακτήθηκε στις 9 Ιανουαρίου 2010.
4. ↑  Towards Modern Greek Consciousness Αρχειοθετήθηκε 2010-09-11 στο Wayback Machine. Loukia Droulia, The Historical Review/La Revue Historique, Vol 1 (2004), σελ. 16
5. 1 2  Francesco Gigliucci (1851). «Memorie della rivoluzione romana , Τόμος 1». Tip. di A. Checchi. σελ. 243. Ανακτήθηκε στις 2 Απριλίου 2011.
6. ↑  «Carte segrete e atti ufficiali della polizia austriaca in Italia dal 4 giugno 1814 al 22 marzo 1848 , Τόμος 2». Capolago, tip. Elvetica. 1851. σελ. 12. Ανακτήθηκε στις 2 Απριλίου 2011.
7. ↑  «Carte segrete e atti ufficiali della polizia austriaca in Italia dal 4 giugno 1814 al 22 marzo 1848 , Τόμος 2». Capolago, tip. Elvetica. 1851. σελ. 26. Ανακτήθηκε στις 2 Απριλίου 2011.
8. ↑  January 8th, 1821, Monday[*νεκρός σύνδεσμος*], από το EXTRACTS FROM A DIARY OF Lord Byron, 1821 (ο Γκαλλίνα αναγράφεται ως «Vincenzo G.»
9. ↑  Eduardo Fabbri (1915). *Sei anni e due mesi della mia vita*. C.A. Bontempelli.  "Vincenzo Gallina negoziante di Ravenna, esiliato fino dal 1821, andò con l'amico Lord Byron e col conte Pietro Gamba a combattere per la Grecia"
10. ↑  Vincenzo Gallina Αρχειοθετήθηκε 2011-06-29 στο Wayback Machine. (Lord Byron and his times)
11. ↑  Some notes on Jeremy Bentham's involvement in Greek legal affairs in the early years of the formation of the Greek State (1821-1824)[*νεκρός σύνδεσμος*], γίνεται αναφορά στο Ιστορία του Ελληνικού Έθνους, Η Ελληνική Επανάσταση και η ίδρυση του Ελληνικού Κράτους (1821-1832) vol 12, Athens 1975, p. 212
12. ↑  The Greek struggle for independence, 1821-1833, Douglas Dakin, University of California Press, 1973, ISBN 0520023420, 9780520023420
13. ↑  Thomas Gordon. «History of the Greek revolution, Volume 1». William Blackwool, Edinburgh and T. Cadell, Strand, London. σελ. 323. Ανακτήθηκε στις 2 Απριλίου 2011.
14. ↑  Friedrich Thiersch (1833). «De l'état actuel de la Grèce et des moyens d'arriver à sa restauration: Des moyens d'arriver à la restauration de la Grèce». *2ος τόμος*. Leipzig, F.A. Brockhaus. σελ. 251. Ανακτήθηκε στις 2 Απριλίου 2011.
15. ↑  Απομνημονεύματα συνταχθέντα υπό του Ν. Σπηλιάδου δια να χρησιμεύσωσιν στην Νέαν Ιστορίαν της Ελλάδος, εκδίδονται δε υπό Χ. Ν. Φιλαδελφέως εις πέντε τόμους. Τόμος Α. Αθήνα 1851, σελ. 272
16. ↑  ΕΦΕΤΗΡΙΣ (Almanach) του Βασιλείου της Ελλάδος δια το έτος 1837, Α.Ι. Κλάδης, Αθήνα, Βασιλική Τυπογραφία και Λιθογραφία, 1837, σελ. 168 Διάταγμα περί διανομής Αργυρών Νομισμάτων εις τα Μέλη τα συγκροτήσαντα την εν Επιδαύρω Εθνικήν Συνέλευσιν, Εν Αθήναις, την 18(30) Σεπτεμβρίου 1835, ΟΘΩΝ, Ο Κόμης Άρμανσπεργ, Αρχιγραμ. της Επικρατείας. Μετά τους πληρεξουσίους αναφέρεται: «Γαλίνας Βικέντιος. Φιλέλλην συνεργήσας εις την σύνταξιν του Συντάγματος της Επιδαύρου».